钦定古今图书集成/明伦汇编/家范典/第085卷 > 《新婚别》杜甫
## 钦定古今图书集成/明伦汇编/家范典/第085卷 > 《新婚别》杜甫

“菟丝附蓬麻，引蔓故不长。嫁女与征夫，不如弃路傍。
结发为妻子，席不煖君床。暮婚晨告别，无乃太匆忙。
君行虽不远，守边赴河阳。妾身未分明，何以拜姑嫜。
父母养我时，日夜令我藏。生女有所归，鸡狗亦得将。
君今往死地，沈痛迫中肠。誓欲随君去，形势反苍黄。
勿为新婚念，努力事戎行。妇人在军中，兵气恐不扬。”
自嗟贫家女，久致罗襦裳。罗襦不复施，对君洗红妆。
仰视百鸟飞，大小必双翔。人事多错迕，与君永相望。